‏יום ראשון ט' שבט תשע"ג

 ‏20 ינואר 2013

**פרוטוקול ישיבת מועצת המוזאונים מס' 5 בהשתתפות מנהלי מוזאונים**

הישיבה התקיימה במוזאון תל אביב לאמנות ביום רביעי ה' בשבט תשע"ג 16 בינואר 2013

נכחו חברי מועצה: יו"ר – ד"ר שמשון שושני, מר שמעון אלקבץ, גב' אורה בריל, מר גרשון גורביץ, ד"ר רות דורות, מר עזרא חכם, מר ראובן כהן, גב' ליליאן ללום, גב' עדנה מושנזון, אדר' עופר מנור, גב' תהילה פרץ, גב' דימה עפיפי, גב' אורלי צפדיה, גב' ציפי קונדה, גב' אראלה קינן, גב' רחלה שיפר, מר עמרי שלמון, ד"ר אורית שמיר.

התנצלו: גב' איריס ביטון, מר משה כהן, ד"ר מוטי זקן.

נציגות המחלקה למוזאונים: גב' עידית עמיחי, גב' נועה כהן, גב' שלומית נמליך.

לפני הישיבה התקיים סיור מודרך בשתי תערוכות:

גוף הדברים: "שלוש סביבות אופנה", בהדרכת האוצרת גב' מאירה יגיד-חיימוביץ.

פנחס כהן גן: "אנצור דמעתי עם בוא גאולתי", עבודות 1970-2012, אוצרת ד"ר גליה בר אור, בהדרכת אוצרת המשנה גב' נועה רוזנברג.

**גב' סוזן לנדאו**, מנכ"לית מוזאון ת"א לאמנות, ברכה את באי הכנס.

**ד"ר שמשון שושני**, יו"ר מועצת המוזאונים ברך והציג את חברי המועצה שנכחו בישיבה.

להלן הנושאים שעלו לדיון:

1. **עדכונים מהמחלקה למוזאונים, הציגה עידית עמיחי**

נסקרו מספר עדכונים בנושא המוזאונים שעלו במהלך החודשים האחרונים מאז כנס מנהלי המוזאונים האחרון שהתקיים במרץ 2012. הדברים שנאמרו מצורפים לפרוטוקול.

1. **גב' דורית וולניץ** - מנהלת ואוצרת מוזאון האדם והחי רמת גן ויו"ר איקו"ם ישראל:
2. **מצלמות -** דווחה על רכישת מצלמות לתיעוד האוספים בתרומת קרן ברכה לשימוש על ידי המוזאונים שיבקשו.
3. **תיקון למבחני התמיכה -** הביעה חששות בדבר ההשפעה שתהיה לתוספת למבחני התמיכה במוזאונים, לפיו נוספה אפשרות לתמיכה במוזאונים באיו"ש. מטרות התמיכה לפי התיקון היא לסייע למוזאונים "לקיים את מכלול הפעילות המוזאלית הנערכת על ידם, לרבות כל הפעילות הנדרשת ע"פ חוק המוזאונים או התקנון לגבי כל מוזאון באזור"....להבנתה, התקנון הרלוונטי מאפשר שינויים בחוק המוזאונים.

היועצת המשפטית במשרד התרבות, עו"ד מיטל שרעבי הגיבה בכתב בזמנו לטענה זו באומרה כי השינויים וההתאמות הן טכניות בלבד ולא מקצועיות, בשל העובדה שריבון החקיקה בתחום ישראל היא הכנסת ואילו באיו"ש הוא המפקד הצבאי.

דורית מבקשת שתישמר האחידות של תהליך ההכרה בכל תחומי הארץ ובכלל זה באיו"ש.

**תגובה:**

**יו"ר המועצה ד"ר שושני** השיב על סעיף זה באומרו שאין כל חשש להקלות מכיוון שחברי המועצה באיו"ש הם אותם חברים במועצת המוזאונים בישראל ומובטח שיקפידו על קלה כבחמורה בנושא ההכרה.

**גב' מיה הלוי** מנהלת מוזאון למדע ע"ש בלומפילד מחזקת את דברי דורית ומזכירה את הבטחת השרה בישיבה עם פורום מנהלי מוזאונים, כי תוספת של מוזאונים מוכרים תלווה בתוספת תקציב.

**מר שמעון אלקבץ** ראש מינהל התרבות וחבר המועצה,אישר כי זהו תהליך שקורה גם בתקנות אחרות במינהל התרבות כאשר נוספים גופים חדשים והתחייב כי לא יתווספו מוזאונים לתמיכה ללא תוספת תקציבית.

1. **סקר תקציב הנדרש על מנת שניתן יהיה לעמוד בכל דרישות חוק המוזאונים**:

יו"ר המועצה ד"ר שושני נפגש עם נציגי המוזאונים ומחלקת המוזאונים כדי ללמוד מקרוב על צרכי המוזאונים לעומת התקציב הקיים בתקנת המוזאונים. נדרשת הכנת סקר מקצועי יסודי שיפרט את צרכי המוזאונים לביצוע עמידתם בחוק המוזאונים ובתקנות כדי להגיש לגורמים המוסמכים באוצר. נבחרו שני אנשי מקצוע לכתיבת הסקר בעלות של 60 אש"ח. איקו"ם מעמיד לטובת הסקר 32 אש"ח. דורית מבקשת את השתתפות כל המוזאונים כדי להשלים את העלות החסרה, לפי חלוקה כדלקמן:

מוזאונים מקבוצה א' ו-ב' – 1,000 ₪

קבוצה ג' – 750 ₪

קבוצה ד' – 500 ₪

**תגובה: ד"ר שושני** מצדיק את הבקשה להשתתפות המוזאונים ואמר כי הליכה לאוצר חייבת להסתמך על סקר מקצועי.

1. **ד"ר רונן מיר** מנהל מוזאון המדעטק הציג את האתגרים המיוחדים העומדים בפני מוזאוני מדע, טכנולוגיה וטבע.

בשל ייחודם של מוזאונים אלה הם זקוקים לתמיכה מיוחדת ב:

* + פיתוח מוצגים אינטראקטיביים.
	+ תחזוקה והתחדשות של תערוכות אינטראקטיביות, כולל מוצגים אינטראקטיביים בתנאי חוץ.
	+ פיתוח והעברת תכניות חינוכיות בנושאי מדע, טכנולוגיה וטבע כחלק מתוכניות הלימודים של מערכת החינוך הפורמלית.
	+ קידום מדע וטכנולוגיה בפריפריה - יציאה לפעילויות בקרב קהלים שאינם יכולים להגיע למוזיאון.

בנוסף, מבקש לצרף גם את תחום המדע בקול קורא לסיוע בביטוח של הבאת מגה-תערוכות מחו"ל.

כמו כן, לאור ביקורם של כ-7,000 איש מהדרום כאורחי המדעטק בעת מבצע "עמוד ענן", מבקש להקצות תקציב למצבי חירום כגון אלה.

1. **מר נסים טל** מנהל מוזאוני חיפה: הגדלת נתח המוזאונים בעוגת תקציב התרבות:

מציג את הפער הגדול בין התמיכה בתיאטראות לבין התמיכה במוזאונים אשר נדרש מהם להציג את האוספים, לשמרם בתנאים מיוחדים, לטפל באלה הזקוקים לרסטורציה, לחקור ולפרסם אותם ולקיים פעילות חינוכית ותרבותית בהקשר להם.

**תגובה**: הכנת דוח המוזאונים תאפשר בחינה מחודשת של תמיכות המשרד וצרכי המוזאונים. הכוונה להצמיד תקציב לחוק המוזאונים עשויה לתקן עיוותים תקציביים ולתת פתרונות לצרכי המוזאונים הנדרשים לעמוד בחוק ובתקנות מוקפדות.

1. **גב' מיה הלוי** מנהלת מוזאון המדע ע"ש בלומפילד: תקנות חדשות לנגישות לשירות במוזאונים לאנשים בעלי מוגבלויות:

בשנים האחרונות נעשים מאמצים רבים ע"י הנציבות לשוויון לאנשים בעלי מוגבלות, להעביר בכנסת תקנות מחמירות בנושא נגישות לשירות במבני ציבור, ובכלל זה מוזאונים.

התקנות מתייחסות לפרטים רבים החל מדלפק הקבלה ועד לגובה התאורה באולמות התצוגה, גודל האותיות, צבען, מיקומן ועוד.

התקיימו מספר ישיבות סביב שולחן עגול בין נציגות מועצת המוזאונים, המחלקה למוזאונים, איקו"ם, נציגות המוזאונים ונציגת הייעוץ המשפטי במשרד התרבות לבין נציגי הנציבות לשוויון. בנוסף השתתפו נציגים אלה בישיבות ועדת העבודה, הרווחה והבריאות בכנסת ושם נרשמה הצלחה חלקית בלבד בנוסח הסופי של התקנות,

בעיקר בסעיפים העלולים לפגוע בתפישה האוצרותית.

ביצוע דרישות התקנות לכשיאושרו, יצריך משאבים רבים ועלול להוות נטל בלתי אפשרי על כתפי המוזאונים ולהפכם לעבריינים.

**תגובה:**  **ד"ר שושני**  - אין חוק או תקנות שאושרו מבלי שיהיה כסף לביצוען.

1. **גב' רעיה זומר-טל** מנהלת מוזאון ינקו דאדא: שילוב מוזאונים לאמנות בקריטריונים לתמיכה של משרד החינוך, במנהל הפדגוגי.

מאז שפורסמו המבחנים בשנת 2001, מוזאונים לאמנות אינם זוכים להיתמך מתקנת "פעולות חינוך במוזאונים" בטענה שהם נתמכים מ"סל תרבות". לפי דו"ח פילת מ-2010 מתוך היקף פעילות חינוכית של  742,440 תלמידים מודרכים בכלל המוזאונים המוכרים 150,365 בקרו במוזאונים לאמנות אך לא זכו לתמיכה, על אף שעומדים בכל תנאי הסף. כלומר למעלה מ-20% מהפעילות החינוכית במוזאונים איננה נתמכת.

יצוין כי "סל תרבות" אינו תומך במוזאונים ופעמים רבות מתנה את הכללתם ב"סל", בהורדת מחירי ההדרכה מתחת למחירי עלותה. בנוסף סל תרבות הוא "סל" לבחירת בתי הספר הכולל גם תאטרון, מחול, קולנוע ועוד ולאו דווקא מוזאונים אשר רק חלק קטן מתכניותיהם נכללות בו.

**תגובה: נושא זה אשר הועלה על ידי מועצת המוזאונים הקודמת במשרד החינוך, יובא לדיון נוסף במשרד החינוך וייעשה מאמץ בקדנציה זו למצוא פתרון לסוגיה זו. ‏**

1. **מר אבנר גלילי** אוצר המוזאון לראשית ההתיישבות בעמק: קשיים בהתנהלות משרד החינוך.

הציג את התנהלות משרד החינוך בעניין הודעה על גובה התמיכה רק לקראת סוף השנה, עובדה שאיננה מאפשרת ניהול תקין של תקציב המוזאון. התמיכה משתנה משנה לשנה ואין כל אפשרות לדעת מה יהיה גובהה. לעיתים

מגיעה התמיכה למחצית מהקצבה של השנה הקודמת, מה שעלול ליצור גרעון גדול ובלתי צפוי בתקציב בסוף השנה. מבקש למצוא דרך לשנות את הגדרת התמיכה לתמיכה שוטפת בפעולות חינוך ולא להגדירה כ"פרויקט", שכן לדעתו אין כאן מצב של כפל תמיכות.

1. **גב' ג'ודי מור-המאירי** מנהלת מוזאון בית המאירי בצפת: תמיכה במוזאונים בפריפריה.

מבקשת שהמועצה תייחד דיון נפרד לטובת המוזאונים בפריפריה שכן התוספת הניתנת כיום בהתאם למבחנים ולאחר תיקונם מסתכמת בסכומים הנעים בין 2,000 – ל-4,000 ₪ למוזאון לשנה.

**סיכום: ד"ר שושני** הבטיח לטפל בהגדלת תקציב המוזאונים כדי להבטיח עמידתם בתנאים המוקפדים המופיעים בחוק המוזאונים ובתקנות כמו גם כדי לאפשר תקצוב הצטרפות מוזאונים חדשים או כאלה שיעברו מסיווג נמוך לסיווג גבוה יותר.

ביקש לעתיד במפגשים מסוג זה - למקד את נושאי הדיון ולהסתפק בנושא אחד או שניים. המועצה תיתן רוח גבית למנהלי המוזאונים ותעשה מאמץ לקדם את יעדיהם ומשימותיהם החשובות.

 יום רביעי ה' בשבט תשע"ג

 16 בינואר 2013

**נספח א' – עדכונים מהמחלקה למוזאונים על ידי עידית עמיחי:**

ד"ר שמשון שושני, חברי מועצת מוזאונים, מנהלי ועובדי מוזאונים,

כנס מוזאונים עם מועצת המוזאונים הקודמת התקיים באפריל 2009 כאן במוזאון ת"א. כנסים נוספים התקיימו בהשתתפות נציגי המוזאונים כשהאחרון שבהם היה בבית התפוצות במרץ 2012.

זוהי הזדמנות עבורי/נו לברך את מוזאון ת"א על הדרך שעשה בשנה האחרונה, פתיחת האגף החדש, שלל התערוכות ומינוי מנהלת ואוצרת כה מקצועית.

מעבר לקשר היומיומי שלכם עם נועה מצד אחד המסייעת לכם בהגשת הבקשות החדשות לשנת 2013 ועם שלומית במילוי הדוחות הענייניים שיהוו בסיס קביעת התמיכה לשנת 2013, אני מבקשת לעדכן את המוזאונים בארבעה נושאים חשובים המשמעותיים לפעילותכם כמנהלי ואוצרי המוזאונים:

1. **פרויקט ההעצמה הדיגיטלית של אוספי המוזאונים:**

פרויקט חמש שנתי בשיתוף משרד רוה"מ הושק ב 15 במרץ 2012 בבית התפוצות בתקציב של 18 מיליון .

בשנת 2012 התקציב עמד על כ – 4.1 מיליון שח: 1.8 ממשרד רוה"מ, 1.8 ממשרד התרבות וחצי מיליון מהמוזאונים.

32 מוזאונים החלו לקטלג לצלם ולהעשיר את מאגר הנתונים הדיגיטלי של החפץ המוזאלי.

עקב פרסום מאוחר של קול הקורא, שנבע בין היתר ממינוי המועצה הנוכחית רק בקיץ 2012, בוצעו כ- 90% הפרויקטים. הכסף שנותר הועבר לרכישות חומרה.

עד כה נמצאים במערכת המרכזית לניהול אוספים 40 מוזאונים.

 סך הפריטים שעלו למערכת מנא עומד על 600,000 כולל תחומי אמנות, ארכאולוגיה, היסטוריה, יודאיקה, תולדות השואה וטבע

סך הפריטים הכוללים תמונה אחת לפחות הם למעלה מ 410,000 פריטים.309,600 פריטים הועלו למאגר התרבות אירופיאנה.

תודה למוזאון ישראל על תרומתו לשילוב התזאורוס ולפיתוח גרסה מתקדמת המיועדת לשילוב במילונים בינלאומיים

הקמת פורטל המוזאונים.

פריטים מ 35 מוזאונים מוכנים לחשיפה בפורטל

השקה מתוכננת יולי 2013, כאשר במחצית מרץ יוצג ויאושר העיצוב והקונספט לפיו יפותח הפורטל.

לצד צוות ההיגוי לפרויקט, בהשתתפות ראש תכנית מורשת במשרד רוה"מ, נציגי מנהל התרבות ומועצת המוזאונים פועלות שתי ועדות מקצועיות המייעצות למנהל הפרויקט בנושאים: טכנולוגיה, עיצוב וקונספט.

ארכיטקטורת המחשוב של הפורטל גובשה בשילוב מיקרוסופט והמערכת מפותחת בשיתוף מומחי תכונה ועיצוב מחברת תבונה מילניום וחברת ALD אשר פיתחה את מנ"א

תרומה שהעמידה קרן ברכה שימשה את איגוד המוזאונים לרכישתם של מצלמות וציוד עזר לצילום. ציוד זה יושאל למוזאונים החפצים בו וישמשם להאצת התהליך של ביצוע הדיגיטציה והקטלוג.

צוות הפרויקט שוקד על שילובן של טכנולוגיות מתקדמות להעצמת חווייתו של המשתמש, בין היתר נבחנות טכנולוגיות צפיה בתלת מימד, טכנולוגיות צילום רחבות עדשה ועוד.

קריאה למוזאונים שטרם הצטרפו למנא לעשות כך כי רק מוזאונים שנמצאים במערכת יכללו בפורטל הלאומי שבונה המשרד.

1. **תיקונים למבחני התמיכה במוזאונים:**

תיקונים 2011:

בדצמבר 2011 אושרו תיקונים למבחני התמיכה במוזאונים, והתמיכה בשנת 2012 כבר התבססה ברובה על הנוסח המתוקן שהועבר אליכם.

תיקונים אלה כוללים כידוע הגדרות חדשות לתנאי סף למוזאונים בקבוצות א' וב',

 תפקידים חדשים של עובדי המוזאונים אשר מקבלים ניקוד כגון אוצר בכיר, סטודנט, מומחה מיוחד ועוזר לאוצר.

תיקון נוסף שנכלל הוא הקטנת ההשפעה של תמיכת הרשות על תמיכת המשרד. תיקון זה בא להפחית "הענשה" כפולה של המוזאונים שלא נתמכים על ידי הרשויות המקומיות.

אבקש להסב את תשומת לב המוזאונים לתיקון נוסף שתחולתו תהיה ינואר 2017 והוא הדרישה למחסן בעל תנאי אקלים מבוקרים המתאים לאוספיו שאושר על ידי המחלקה למוזאונים.

המחסן אינו חייב להיות בתוך כתלי המוזאון.

שימו לב אותם מוזאונים שאין להם עדין מחסן ועליהם להיערך לקראת דרישה חשובה זו.

**תיקונים 2012**

בימים אלה מונחים על שלחנה של שרת התרבות תיקונים נוספים למבחני התמיכה במוזאונים בעקבות קבלת הערות לציבור בסוף בנובמבר 2012.

מדובר בשני תיקונים: האחד הוא הכללת מוזאונים באזור יהודה ושומרון תחת תקנון המועצות המקומיות (יהודה ושומרון) על פי אותם מבחני התמיכה ועל פי מועצה שנגזרת ממועצת המוזאונים.

תיקון שני הוא הדרישה המפורטת להוספת מידע בשפה הערבית במוזאונים מקבוצות א' וב'.

אשר לדרישה זו ישנם שני מועדים לביצוע:

|  |
| --- |
| עד 1 בינואר 2014 מוזאונים בקבוצה א' וב' מחויבים כדלקמן:1. להצבת מידע באמצעות כתוביות קיר לצורך התמצאות במוזיאון בעברית, ערבית ואנגלית; יודגש שעיצוב המידע יהא זהה בסגנונו, ברמתו האמנותית, בגודל האותיות ובאיכות התצוגה לעיצובו של המידע על התצוגות בעברית.
2. להצבת מידע לתערוכות, מידע כתוב בתצוגה או מידע קולי לתערוכות שמשכן יותר מ 6 חודשים , המוזאון יציע זאת גם בערבית (ובאנגלית רק מוזאון מקבוצה א').

עד 31 בדצמבר 2015 מחויבים המוזאונים מקבוצות א' וב' לספק מידע כתוב או מידע קולי בערבית לתערוכות שמשכן יותר מעשרה שבועות.  |
|  |
|  |

1. **השתתפות בביטוח:**

בסוף שנת 2012 הצלחנו לגייס ממשרד האוצר תקציב מיוחד בסך מיליון ש"ח להשתתפות המשרד בעלות ביטוח עבור יבוא מגה תערוכות המושאלות למוזאונים בארץ על ידי מוזאונים, גלריות או אספנים שמקורם בחו"ל. מדובר בתערוכות ה**כוללות 25 יצירות מופת לפחות שערכן לצרכי ביטוח גבוה במיוחד (150 מיליון דולר לפחות)**   ותמיכת המשרד היא למימון עד 80% מעלות הביטוח.

לקול הקורא שפורסם בשנת 2012 הגיב מוזאון ישראל. אנו מקווים לפרסם קול קורא גם בשנת 2013 עבור יבוא מגה תערוכות לשנת 2014.

1. **ועדת ההכרה מטעם מועצת המוזאונים:**

אני שמחה לבשר כי ועדת ההכרה מטעם מועצת המוזאונים בהרכבה החדש החלה את פעילותה בסיורים במוזאונים שעומדים בתנאי הסף להכרה. הוועדה סיירה לאחרונה במוזאוני חולון ומתוכננים סיורים במוזאונים נוספים.

**לסיום**: אני מבקשת להקריא לכם קטע מספר מיוחד במינו שאני קוראת, של הסופר הטורקי חתן פרס נובל אורהאן פאמוק: "מוזיאון התמימות". מוזיאון שראשיתו בסיפור והמשכו באיסוף אובססיבי של חפצים המתעדים את הסיפור. סיפור אהבה. המוזאון באמת קיים באיסטנבול. מומלץ ביותר. בפרק האחרון הקרוי אושר נכתב בין השאר על שומרי המוזאונים:

 "בכל מקום שבו הייתי בעולם, שומרי המוזאונים ענו על השאלות שלי בגאווה ובלהיטות. בניגוד למה שאנשים חושבים, תפקידם של השומרים אינו לשמור על המוצגים, ואינו להשתיק את המבקרים הרעשניים או להזהיר את לועסי המסטיק ואת המתנשקים בציבור, אלא לתת למבקרים הרגשה שהם נמצאים במקדש שיש לנהוג בו בענווה וביראת כבוד."

ועוד נכתב:

"אנחנו מוצאים נחמה במוזיאונים פיוטיים ויפים שנבנו מכל הלב לא משום שאנו פוגשים בהם חפצים ישנים שקרובים לליבנו אלא משום שאנו יוצאים אל מחוץ לזמן."

אז חברים יקרים, בואו ננסה לכמה שעות לצאת אל מחוץ לזמן ולמצוא נחמה בידיעה שלכולנו אכפת מהבית הזה שנקרא מוזאון, בית שנשמתו נמצאת בכל אחד מחפציו, ולמרות הטענות שבוודאי יישמעו בפרק הבא של הדיון, ברור הוא שכולנו - אתם מנהלי ועובדי המוזאונים, אנו עובדות המחלקה למוזאונים, וגם אותם נציגים מתנדבים של מועצת המוזאונים- כולנו נחושים להיטיב ולשבח את המקדש החילוני הציבורי שלנו. המוזאון.